Brano Likić
Brano Likić (23. januara 1954. godine, Sarajevo) jeste bosanskohercegovački i jugoslavenski kompozitor, producent i izvođač. Muzičku karijeru započeo je početkom 1970-ih kada je bio jedan od osnivača rok grupa "Oni" i "Formula 4" (zajedno sa Ljubišom Racićem), gdje je stekao muzičko iskustvo. Godine 1975. osnovao je vlastitu grupu Rezonansa sa kojom je nastupao širom Bosne i Hercegovine i bivše Jugoslavije. Tokom 1977. godine odsvirali su približno stotinu koncerata na radnim akcijama, a učestvovali su na festivalima "Vaš šlager sezone", "Festival revolucionarne pjesme" u Mostaru (sa pjesmom "Neretva"), na proslavi Kongresa USAOJ-a. Sa grupom Rezonansa bio je i učesnik "Međunarodnog festivala revolucionarnih pjesama" u Istočnom Berlinu. Krajem 1970-ih osnovao je rok grupu Baglama bend sa kojima je snimio nekoliko singl ploča i LP-a. Bio je autor većine njihovih pjesama u kojima se predstavljao pod pseudonimom Njegoslav Sagaš. Za razliku od muzike sa grupom Rezonansa, Brano Likić je sa grupom Baglama bend svirao rok muziku sa veoma prisutnim utjecajem bosanskohercegovačke narodne muzike uz upotrebu sarajevskog žargona. Svoje umjetničko stvaralaštvo usmjerio je i na komponiranje muzike za pozorišnu predstavu "Naš Tito" u izvedbi glumaca Bosanskog narodnog pozorišta Zenica. Tokom 1980-ih godina otvorio je muzički Studio Blap, gdje je snimljena većina popularne muzike u Sarajevu tokom 1980-ih i 1990-ih godina. Jedan je od najznačajnijih začetnika sarajevske pop rok škole, a kroz svoju sviračku i kompozitorsku aktivnost dao je doprinos u raznovrsnosti iste. Producentskim i snimateljskim radom u studiju BLAP otvarao je puteve Dini Merlinu, Plavom orkestru, Crvenoj jabuci i brojnim sada asovima bosanskohercegovačke pop i rok muzičke scene, po čemu je ista najcjenjenija na području bivše Jugoslavije. Trenutno živi i radi na relaciji Prag - München, gdje pod imenom Brendon Li sarađuje, nastupa i snima muzičke albume s vrhunskim svjetskim vokalnim i instrumentalnim solistima. Početkom 2020. godine objavio je CD naslovljen "Likić pjeva Sidrana" s vlastitim kompozicijama i interpretacijama stihova pjesnika Abdulaha Sidrana na bosanskom i engleskom jeziku, koji je svečano promovisan u Akademiji nauka i umjetnosti Bosne i Hercegovine u februaru iste godine. Nakon toga je objavio album "Going West", otpjevan na engleskom i španskom jeziku. Također, snimio je muzički projekat "Tribute to Ivo Robić", posvećen nekadašnjem autoru i izvođaču Ivi Robiću koji je sam producirao, a otpjevao ga je Marko Govorčin, vokalni interpretator iz Bosne i Hercegovine koji živi u Austriji. U septembru 2020. godine snimio je album "Putovanje" na kojem se nalazi 15 pjesama i za koje je bio autor muzike, aranžmana i izvođač, kao i autor većine tekstova. Pjesme koje je komponirao za ovaj album zasnovane su na stihovima bosanskohercegovačkih pjesnika, kao i pjesnika iz susjedstva, među kojima su: Arsen Dedić, Nedžad Begović, Ferida Duraković, Duško Trifunović, Dobrica Cesarić i drugi. U oktobru iste godine izdavačka kuća Rabic iz Sarajeva objavila je Likićevu knjigu "Kad muzika priča" koja predstavlja zbirku intervjua sa bosanskohercegovačkim muzičkim stvaraocima. Dvije pjesme sa njegovog albuma "Akustika" - "Zakopčaj kaput hladno je" i "Čovjek s juga" korištene su u popularnoj američkoj TV seriji "Seal Team", koje se izvode u ovoj seriji CBS-a.